મુંબઈની એસ.એન.ડી.ટી યુનિવર્સિટીના ગુજરાતી વિભાગના મુખ્ય અધ્યક્ષ તરીકે ફરજ બજાવતા નૂતનબેન અભ્યાસે Ph.D. છે. વિશેષરૂપે તેઓ ‘Interdisciplinary Research on Cultural Studies’ અને ડાયસ્પોરા સાહિત્ય ક્ષેત્રે સક્રીય રીતે કાર્યરત છે. તેમના 11થી વધુ પુસ્તકો પ્રકાશિત થયા છે અને 25થી વધુ અભ્યાસલેખો તેમણે લખ્યા છે. ખાસ કરીને સંશોધનાત્મક લેખનક્ષેત્રે તેમણે ઘણું કામ કર્યું છે. કાવ્ય અને ટૂંકીવાર્તા ક્ષેત્રે તેમનું નોંધપાત્ર પ્રદાન છે. તેમના તાજેતરમાં સંપાદિત થયેલા પુસ્તક ‘સંવાદ’માંથી આપણે કેટલીક વાર્તાઓ રીડગુજરાતી પર માણી છે. ઘણી બધી શૈક્ષણિક સંસ્થાઓમાં તેઓ માનદ સભ્ય તરીકે સેવાઓ આપે છે. ‘અસ્મિતાપર્વ’ સહિત અનેક સાહિત્યિક કાર્યક્રમોમાં તેઓ વક્તા તરીકે પણ રહી ચૂક્યા છે.